text: Amnesty International er ein altjóða felagsskapur við fleiri enn 10 milliónum stuðlum – menniskju kring allan heim, sum øll taka órættvísi persónligt. Vit arbeiða fyri einum heimi, har øll menniskju hava tey grundleggjandi rættindi, sum ST-yvirlýsingin um mannarættindi ásetur.
text: #000000
text: Tað er betri at tendra eitt ljós
  enn at biðja ilt yvir myrkrið
text: #000001
text: Í 1961 var Portugal stýrt av einaráðisharranum Antonio de Oliveira Salazar. Ein dagin høvdu tveir ungir dreingir skálað fyri frælsinum, og fyri tað vórðu teir fongslaðir. Hetta frætti Peter Benenson, ein bretskur sakførari, og hann øtaðist við. Peter Benenson skrivaði eina grein í The Observer, sum hann kallaði Gloymdu fangarnir.
text: #000002
text: Lítið visti Peter Benenson, hvat hann júst hevði byrjað. Bløð um allan heim endurprentaðu greinina. Hendan greinin var eitt neyðarróp, tí Benenson helt, at okkurt ítøkiligt mátti gerast fyri allar teir fangarnar, sum vóru fongslaðir fyri teirra politisku og átrúnaðarligu meingar. Í greinini heitti Peter Benenson á fólk kring allan heim um at virka í felag fyri rættvísi og frælsi. Hann bað fólk skriva fyri hesum fangum.
text: #000003
text: Greinin hjá Peter Benenson kveikti eina serliga rørslu og slóðaði fyri einum nýggjum máta at virka fyri broytingum í samfelagnum. Peter Benenson eggjaði eisini fólki at skriva brøv til portugisisku stjørnina og heita á tey um at leyslata portugisisku fangarnar. Kring allan heim tóku fólk boðini frá Peter Benenson til eftirtektar og skrivaði brøv fyri gloymdu fangunum. Fyri at skipa átakið betri var felagsskapurin Amnesty International stovnaður. Og soleiðis byrjaði Amnesty International.
text: #000004
text: Í Amnesty skriva vit enn brøv til og fyri fangar, men vit gera eisini eina rúgvu afturat hesum. Á heimsíðuni hjá Altjóða skrivstovuni hjá Amnesty International ber til at lesa um alt arbeiðið, Amnesty ger altjóða. Hana finnur tú her. Hvørjum vit arbeiða við í Føroyum ber til at lesa her.
text: #000005
text: Ikki fyrr enn tann seinasti samvitskufangin
  er leyslatin, tað seinasta píningarkamarið er afturlatið,
  og ST-yvirlýsingin um mannarættindi er ein veruleiki
  fyri fólkið í heiminum, verður arbeiði okkara liðugt
text: #000006
text: Í 1961, tá ið felagsskapurin varð stovnaður, hevði fáur sæð fyri sær, at tann, sum fremur píning, fór at gerast friðleysur, at flestu lond í heiminum fóru at banna deyðarevsing, og at stjórnarleiðarar, sum fremja krígsbrotsverk móti mannaættini, fóru at verða settir fyri ein altjóða dómstól.
text: #000007
text: Eftir meira enn 50 ár við nógvum ítøkiligum úrslitum hevur Amnesty verið fyri kollveltandi broytingum. Tí tann, sum støðugt vil ganga á odda í stríðnum fyri mannarættindum, má lata sær broytingar lynda.
text: #000008
text: Amnesty byrjaði sum ein rørsla við tí endamálið at fáa leyslatið fangar, sum av órætti vóru fongslaðir. Amnesty hevur nú voksið seg til heimsins størsta mannarættindafelagsskap. Vit eru farin frá at arbeiða fyri bert at leyslata fangar til at arbeiða út frá allari Heimsyvirlýsingini um mannarættindi hjá ST, og arbeiða tí fyri at basa øllum slagi av mannarættindabrotum. Les meira um mannarættindi og mannarættindabrot her.
text: #000009
text: Okkara arbeiði fevnir tískil víða um t.d. arbeiða vit fyri at verja og styrkja hvørt einstaka menniskja. Vit arbeiða fyri, at fólk frítt kunnu siga sína hugsan og trúgva tí, tey vilja. Vit arbeiða fyri at enda diskriminatión og deyðarevsing. Vit vilja, at øll lond verja seksual- og nøringsrættindi. Og vit arbeiða fyri, at rættindini hjá flóttafólkum verða vird.
text: #000010
text: Vit eru farin frá at hava eitt høvuðssæti í London til at hava stórar økismiðstøðir kring allan heimin – í Afrika, Asia, Latínamerika, Miðeystri, Evropa og Eysturevropa. Økismiðstøðirnar fáast við kanningararbeiði, átøk og samskifti. Hetta ger, at vit skjótariog betri megna at átala, mótmæla og virka ímóti mannarættindibrotum. Vit eru ein reystari rødd fyri frælsi og rættvísi.
text: #000011
text: Hugsa tær, hvat vit kunnu avrika, tá ið vit standa lið um lið við aktivistar úr øllum pørtum av heiminum. Hvussu nógvar samvitskufangar vit kunnu fáa leysar, hvussu nógvum ofrum fyri píning vit kunnu bjarga, og hvussu nógv menniskju vit kunnu geva møguleikan at krevja síni rættindi og rættin til eitt virðiligt lív.
text: #000012
text: Amnesty International er politiskt og átrúnaðarliga óheft og eisini óheft av øllum fíggjarligum áhugamálum. Eingin stjórn er friðað fyri atfinningum frá Amnesty, og eingin støða er vónleys.
text: #000013
text: Heimasíðan brúkar Google Analytics fyri at innsamla upplýsingar um vitjandi.
text: #000021